বালিতে তৃণমূল কংগ্রেসের প্রার্থী হয়েছেন প্রয়াত ক্রিকেট-কর্তা জগমোহন ডালমিয়ার মেয়ে বৈশালী ডালমিয়া। শিলিগুড়িতে তৃণমূল কংগ্রেসের প্রার্থী হয়েছেন ভারতীয় ফুটবল দলের প্রাক্তন অধিনায়ক ভাইচুং ভুটিয়া। এই দুই কেন্দ্রেই ভারতীয় ক্রিকেট দলের প্রাক্তন অধিনায়ক সৌরভ গঙ্গোপাধ্যায় প্রচারে যেতে পারেন বলে জল্পনা তৈরি হয় ভোটের আগেই। যদিও এ ব্যাপারে সৌরভ নিজে কিছুই জানাননি। 
সৌরভ গঙ্গোপাধ্যায় এখনও পর্যন্ত কোনও রাজনৈতিক শিবিরের সঙ্গী না হলেও অতীতে বামেদের সঙ্গে, বিশেষ করে তৎকালীন পুরমন্ত্রী তথা বর্তমানে শিলিগুড়ির পুর-প্রধান অশোক ভট্টাচার্যের সঙ্গে তাঁর ঘনিষ্ঠতা নিয়ে প্রশ্ন উঠেছিল। কেন্দ্রে বিজেপি ক্ষমতায় আসার পরে বিজেপি শিবিরের সঙ্গে তাঁর ঘনিষ্ঠতার জল্পনাও তৈরি হয়। প্রতি ক্ষেত্রেই তা সযত্নে এড়িয়ে গিয়েছেন সৌরভ। দাদা স্নেহাশিস কয়েকবার রাজ্য বিজেপি দফতরে গেলেও সৌরভ এখনও পর্যন্ত প্রকাশ্যে কোনও রজানীতির ছায়াও মাড়াননি।
কিন্তু কয়েকদিন আগে সংবাদমাধ্যমে প্রকাশিত একটি খবরে বলা হয়, বৈশালী ডালমিয়া নাকি জানিয়েছেন, তাঁর হয়ে প্রচারে নামবেন সৌরভ। এর পরেই শুরু হয় ফেসবুকে উষ্মা প্রকাশ। সৌরভের একান্ত গুণগ্রাহীরা এই খবর সত্যি হয়ে থাকলে তা ঠিক হবে না বলে মন্তব্য করতে শুরু করেন। উল্টো দিকে, তৃণমূল কংগ্রেস সমর্থকদের পাল্টা মতামতে সরগরম হয়ে উঠেছে ফেসবুক।